บสย.ใต้ค้ำสินเชื่อทะลุเป้า1.7พันล้าน
บสย.สงขลาค้ำสินเชื่อ3ไตรมาสทะลุ 1.7 พันล้านไตรมาสสุดท้ายเป็นนายหน้าอีก800ล้าน
10 ต.ค. 2553

บสย.สงขลาค้ำสินเชื่อ3ไตรมาสทะลุ 1.7 พันล้านไตรมาสสุดท้ายเป็นนายหน้าอีก800ล้าน 
นายเอกพร  นิโรจน์ ผู้จัดการบรรษัทประกันสินเชื่ออุตสาหกรรมขนาดย่อม (บสย.) สำนักงานจังหวัดสงขลา  ซึ่งรับผิดชอบ 8 จังหวัดภาคใต้ตอนล่าง ได้แก่  สงขลา, นครศรีธรรมราช, ตรัง, ยะลา, ปัตตานี, นราธิวาส, พัทลุง และสตูล เปิดเผยว่า  ผลการดำเนินงานของ บสย.ในการค้ำประกันสินเชื่อตั้งแต่ต้นปี 2553  ว่า ภายหลังจากได้ให้การค้ำประกันสินเชื่อภายใต้โครงการ Portfolio Guarantee Scheme ระยะที่ 1 วงเงิน 30,000 บาท โดยสามารถค้ำประกันได้ครบถ้วนภายในระยะเวลา 1 ปี ตามที่รัฐบาลกำหนด นับตั้งแต่วันที่ 6 มี.ค. 2552 – 5 มี.ค. 2553 นั้น
ต่อมายังได้ให้การค้ำประกันสินเชื่อภายใต้โครงการ Portfolio Guarantee Scheme ระยะที่ 2 อีก 30,000 บาท สำหรับช่วงเวลาตั้งแต่วันที่ 1 พ.ค. – 31 ธ.ค.2553  พบว่า ได้รับการตอบรับด้วยดีจากผู้ประกอบการเช่นเดิม โดย Portfolio Guarantee Scheme ระยะที่ 2 ในพื้นที่ภาคใต้ตอนล่างได้ค้ำประกันสินเชื่อไปแล้ว 1,020.97 ล้านบาท นับตั้งแต่วันที่ 1 พ.ค. – 30 ก.ย.2553 โดยต่ำกว่าเป้าหมายเล็กน้อยจำนวน 166.53 ล้านบาท เท่านั้น  
“ทั้งนี้เนื่องจาก ผลการค้ำประกันสินเชื่อใน 3 จังหวัดชายแดนใต้ลดลง  อย่างไรก็ตาม บสย.สงขลา ยังมีความมั่นใจว่าจะสามารถบรรลุเป้าหมายได้ 1,900 ล้านบาท ภายในสิ้นปี 2553 นี้” 
นายเอกพร กล่าวอีกว่า  บสย. ซึ่งเป็นสถาบันการเงินเฉพาะกิจของรัฐบาล ภายใต้การดูแลของกระทรวงการคลัง ได้ทำหน้าที่ช่วยเหลือผู้ประกอบการ โดยไปค้ำประกันสินเชื่อให้กับผู้ประกอบการผ่านสถาบันการเงิน ซึ่งในส่วนของ บสย.สำนักงานจังหวัดสงขลา  ได้ค้ำประกันสินเชื่อ เป็นจำนวนทั้งสิ้น 333 โครงการ คิดเป็นวงเงินค้ำประกัน รวม 1,020.97 ล้านบาท ถือได้ว่าได้เป็นตัวช่วยยามวิกฤติ ที่จะเกื้อหนุนให้กับผู้ประกอบการที่มีหลักทรัพย์ไม่เพียงพอในการกู้เงินจากสถาบันการเงิน ให้ได้วงเงินตามที่ต้องการเพื่อสามารถขับเคลื่อนธุรกิจได้ต่อไป   
“ประเภทธุรกิจที่ได้ให้การค้ำประกัน  3 อันดับสูงสุด จะเป็นกลุ่มธุรกิจยางและผลิตภัณฑ์ยาง  25% กลุ่มธุรกิจบริการรับเหมาก่อสร้าง   20%  กลุ่มธุรกิจอาหารและเครื่องดื่ม 11% ซึ่งทั้ง 3 กลุ่ม ล้วนเป็นกลุ่มธุรกิจเป้าหมายของสถาบันการเงินในพื้นที่ที่ให้ความสนใจมากเป็นพิเศษ”
นายเอกพร  กล่าวอีกว่า  นับตั้งแต่ บสย.เปิดดำเนินการ  ในส่วนสำนักงานจังหวัดสงขลา ได้อนุมัติค้ำประกันสินเชื่อ ณ 30 กันยายน 2553 รวมจำนวน 2,029 ราย วงเงินอนุมัติ 5,050.12 ล้านบาท  นอกจากนี้ยังคงเน้นการทำตลาดเชิงรุก โดยการเปิดคลินิกการค้ำประกันสินเชื่อ เพื่อให้คำปรึกษาและช่วยเหลือ  SMEs ให้สามารถเข้าถึงแหล่งเงินทุนมากขึ้น  ซึ่งได้จัดกิจกรรมไปแล้วทั่วภูมิภาคของประเทศ ทั้งภาคเหนือ ภาคตะวันออก ภาคอีสาน และภาคใต้นายเอกพร กล่าวอีกว่า  
สำหรับในพื้นที่ 3 จังหวัดชายแดนภาคใต้ แม้ว่า บสย.จะเปิดกว้างให้ผู้ประกอบการในทุกประเภทธุรกิจสามารถใช้ค้ำประกันสินเชื่อได้ แต่ผู้ประกอบการส่วนใหญ่ยังไม่สามารถเข้าถึงบริการของ ได้ เนื่องจากติดขัดปัญหาการพิจารณาสินเชื่อที่เข้มงวดของธนาคารพาณิชย์ ทำให้ไม่ได้รับอนุมัติวงเงินสินเชื่อตามต้องการ ดังจะเห็นได้จากมีผลงานการค้ำประกันสินเชื่อโครงการ Portfolio Guarantee Scheme ระยะที่ 2ในพื้นที่ดังกล่าวเพียง 26.85 ล้านบาท เท่านั้น 
“ธุรกิจใน 3 จังหวัดชายแดนภาคใต้   มีแนวโน้มที่ดีโดยอันดับต้น ๆ 1 ธุรกิจรับเหมาก่อสร้าง โดยเฉพาะในจังหวัดนราธิวาสจะมีการก่อสร้างมหาวิทยาลัยนราธิวาสราชนครินทร์ และการก่อสร้างศูนย์ราชการแห่งใหม่ รองลงมาธุรกิจค้าปลีกค้าส่งสินค้าอุปโภคและบริโภค เนื่องจากยังเป็นสินค้าที่จำเป็นในชีวิตประจำวัน และธุรกิจ ยางและผลิตภัณธ์ยางพารา ซึ่งยางพาราเป็นพืชเศรษฐกิจที่สำคัญใน 3 จังหวัดภาคใต้ และปัจจุบันยังมีราคาที่สูง จึงคาดว่าผู้ประกอบการฯจะมีความต้องการใช้วงเงินสินเชื่อเพิ่มเติมเพื่อรับซื้อสินค้าจากชาวสวน”
ภาคใต้ล่างได้จัดกิจกรรมคลินิกค้ำประกันสินเชื่อไปแล้วที่ จ.สงขลา เมื่อเดือนมีนาคม ที่ผ่านมา มีผู้ประกอบการเข้าร่วมมากกว่า 70 ราย และยังมีแผนจัดงานคลินิกค้ำประกันสินเชื่ออีกครั้งที่จังหวัดนครศรีธรรมราช ภายในเดือนพฤศจิกายน  2553 นี้ ซึ่งหากพบว่ามีผู้ประกอบการ SMEs ที่มีความประสงค์จะขอสินเชื่อในครั้งนี้แล้วแต่มีหลักประกันไม่เพียงพอและไม่สามารถขอสินเชื่อได้เต็มวงเงินที่ต้องการ บสย.มีผลิตภัณฑ์ค้ำประกันสินเชื่อภายใต้โครงการ Portfolio Guarantee Scheme ระยะที่ 2 วงเงิน 30,000 ล้านบาท ไว้รองรับแล้ว โดยคิดค่าธรรมเนียมการค้ำประกันเพียง 1.75% ต่อปี เฉพาะในส่วนที่ค้ำประกัน 
“ทั้งนี้หากส่งคำขอค้ำประกัน ก่อน 31 ธันวาคม 2553  บสย.จะคิดค่าธรรมเนียมปีแรกเพียง 0.75% เท่านั้น   และคาดว่าการจัดคลินิคค้ำประกันสินเชื่อในครั้งนี้จะได้รับความสนใจจากผู้ประกอบการ SMEs เหมือนกับการจัดงานทุกครั้งที่ผ่านมา  บสย.สงขลา เชื่อมั่นว่าอีก 3 เดือนที่เหลือ จะสามารถค้ำประกันสินเชื่อเพิ่มได้อีกกว่า 800 ล้านบาท อย่างแน่นอน”